《河津观龙门歌》
清代·冯敏昌

惊涛殷地声如雷，濒河路折听喧豗。连天烟雾不知数，西望一气连峰开。

峰如连牛亦奇哉，岂谓河自峰腰来。骑危路转峰还回，地穷转石蹶斯下，天成巨闬高何嵬。

仰看铁壁形如隤，俯积云气容如灰。想像昆仑万里导源至此偪拶不得出，丰隆列缺乃驱应龙画地鼓翼掉尾扬其颏。

厓开巘豁奚迟回，山口一石门还阂。谁令千丈势忽断，真见当时指麾万众雷辊电激轰钳锤。

河流怒喷风回埃，建瓴一泻无垠垓。长澜千里更东下，高掌万仞从西摧。

吁嗟神功安可能，云雷合赖经纶才。试观千秋万古山童水不竭，于中禹迹令人慨想心徘徊。

山前古庙临危台，降神拜奠倾云罍。云松绕屋鸣作籁，龙蛇满壁昏成煤。

一从洒澹诸沈灾，何意逝水还相催。淇园竹竿下不尽，宣房瓠子空悲哀。

我愿元气深滋培，权衡迭运兼公台。济川舟喜盛世见，清河颂许诗人裁。

作者简介：（1747—1807）清广东钦州人，字伯求，号鱼山。乾隆四十三年进士。授编修。补刑部主事。性至孝，父丧，遂不复出。遍游五岳。工诗词。有《小罗浮草堂集》等。